ໄຟ​ໄໝ້​ບ້ານ ໃກ້ເຂດ ​ທີ່ມີການໂຈມຕີ ຊາວມຸສລິມ ໃນ ມຽນມາ
ເຈົ້າໜ້າທີ່ເວົ້າວ່າ ໄຟໄດ້ລຸກໄໝ້ ທີ່ບ້ານ Ducheertan ຕາເວັນຕົກ ເມືອງ Maungdaw ແຕ່ບໍ່​ມີ​ຜູ້​ໃດ​ ໄດ້​ຮັບ​ບາດ​ເຈັບ ​ແລະ​ກໍຍັງບໍ່​ທັນມີ​ ການຈັບ​ກຸມ​ ແຕ່​ຢ່າງ​ໃດ​ເທື່ອ.
ໄຟໄໝ້ຢູ່ໃນພາກຕາເວັນຕົກຂອງມຽນມາ ອີກຄັ້ງນຶ່ງໄດ້ກໍ່ໃຫ້ ເກີດບັນຫາໂຕ້ແຍ້ງ ໃກ້ໆກັບສະຖານທີ່ ທີ່ມີການກ່າວຫາວ່າ ມີການໂຈມຕີຕໍ່ຕ້ານຊາວມຸສລິມເກີດຂຶ້ນ ໃນເດືອນນີ້ນັ້ນ ບັນດາເຈົ້າໜ້າທີ່ກ່າວວ່າ ໄຟໄດ້ເກີດຂຶ້ນໃນແລງວັນອັງຄານ ແລ້ວນີ້ ທີ່ບ້ານ Ducheertan ຕາເວັນຕົກ ຊຶ່ງເປັນສ່ວນນຶ່ງ ຂອງເມືອງ Maungdaw ບໍ່ມີຜູ້ໃດໄດ້ຮັບບາດເຈັບ ແລະກໍຍັງບໍ່ທັນມີການຈັບກຸມ ແຕ່ຢ່າງໃດເທື່ອ, ແຕ່ຜູ້ບັນຊາການຕໍາຫຼວດຂອງເມືອງ Maungdaw ທ່ານ Shwe Than ໄດ້ບອກກັບ VOA ວ່າ ພວກຊາວບ້ານໃນບ້ານດັ່ງກ່າວ ເປັນຜູ້ຮັບຜິດຊອບໃນເຫດໄຟໄໝ້ຄັ້ງນີ້ ຊຶ່ງທ່ານກ່າວວ່າ ເຖິງຢ່າງໃດກໍຕາມ ຊາວມຸສລິມທີ່ຢູ່ໃກ້ຄຽງບ້ານດັ່ງກ່າວນີ້ ຊຶ່ງບໍ່ຢາກໃຫ້ VOA ອອກຊື່ ຂອງ ລາວນັ້ນ ມີຄວາມສົງໄສກ່ຽວກັບຄຳຖະແຫຼງຂອງຕໍາຫຼວດ ລັດຖະບານມຽນມາໄດ້ປະຕິເສດຕໍ່ລາຍງານທັງຫຼາຍ ທີ່ວ່າ ມີຊາວມຸສລິມຈຳນວນນຶ່ງ ໄດ້ຖືກສັງຫານ ໃນການໂຈມຕີ ເດືອນນີ້ ທີ່ໃກ້ໆກັບບ້ານ Ducheertan ກາງນັ້ນ ໃນວັນອັງຄານແລ້ວນີ້ ລັດຖະມົນຕີການຕ່າງປະເທດຂອງມຽນມາ ທ່ານ U Wunna Maung Lwin ໄດ້ບອກກັບພວກນັກຂ່າວວ່າ ປະທານາທີບໍດີມຽນມາ ທ່ານ Thein Sein ໄດ້ມີຄໍາສັ່ງ ໃຫ້ຕັ້ງຄະນະກໍາມະການອິດສະຫຼະຂຶ້ນ ເພື່ອສືບສວນສອບສວນ ໃນຄະດີດັ່ງກ່າວນີ້ແລ້ວ ເອກອັກຄະລັດຖະທູດສະຫະລັດ ປະຈໍາມຽນມາ ທ່ານ Derek Mitchell ສະແດງຄວາມ ຍິນດີຕໍ່ການສືບສວນສອບສວນດັ່ງກ່າວ ແຕ່ກໍກ່າວວ່າ ມັນເປັນເລື່ອງສຳຄັນທີ່ຈະເຫັນວ່າ ການສືບສວນສອບສວນດັ່ງກ່າວນີ້ ມີຄວາມຍຸຕິທໍາແລະບໍ່ເຂົ້າຂ້າງອອກຂາ